১৯৯০ সালের যুদ্ধবিধ্বস্ত কুয়েত থেকে কীভাবে ভারতীয়দের উদ্ধার করেছিল তৎকালীন কেন্দ্রীয় সরকার, ‘এয়ারলিফ্‌টে’র বিষয় সেটিই। আজই মুক্তিপ্রাপ্ত ওই সিনেমার সঙ্গে গত বছর ইয়েমেন থেকে ভারতীয়দের উদ্ধারের ঘটনার তুলনা করে টুইট করছে বিজেপি।
বিজেপি’র টুইটার হ্যান্ডলে আজ তিন মিনিট ন’সেকেন্ডের একটি ভিডিও পোস্ট করা হয়েছে। তাতে লেখা হয়েছে, ‘১৯৯০ সালের এয়ারলিফ্‌টে’র পুনরাবৃত্তি ২০১৫ সালে! মোদী সরকার পশ্চিম এশিয়া থেকে কয়েক হাজার মানুষকে উদ্ধার করেছে’। ওই ভিডিওর শুরুতেই রয়েছে ছবিটির ট্রেলার। ২৬ সেকেন্ড পর থেকে শুরু হয়েছে মোদী সরকারের সাফল্যের বর্ণনা। বিজেপি’র ইউটিউব চ্যানেলেও ভিডিওটি আপলোড করা হয়েছে।
ইয়েমেনের গৃহযুদ্ধ চলাকালীন সে দেশে বসবাসকারী কয়েক হাজার ভারতীয় সমস্যায় পড়েছিলেন। তাঁদের দেশে ফিরিয়ে আনতে অবসরপ্রাপ্ত সেনাপ্রধান তথা কেন্দ্রীয় মন্ত্রী ভি কে সিংহের নেতৃত্বে মোদী সরকার গত বছর ‘অপারেশন রাহত’ চালু করে। প্রথমে শুধু ভারতীয়দের উদ্ধার করার পরিকল্পনা করা হলেও পরে অন্য দেশের নাগরিকদেরও উদ্ধার করে ভারত সরকার। ভিডিওয় জানানো হয়েছে, বাংলাদেশ, কানাডা, মিশর, পাকিস্তান, ইতালি, জর্ডন, কেনিয়া, লেবানন, নেপাল, মায়ানমারের মতো ২৬টি দেশের সরকার ভারতকে তাদের নাগরিকদের উদ্ধার করার জন্য আর্জি জানিয়েছিল।
গত ১ এপ্রিল থেকে ১১ এপ্রিল পর্যন্ত চলেছিল উদ্ধার অভিযান। ভিডিও অনুযায়ী, ওই ১১ দিনে বায়ু ও নৌসেনা সাড়ে চার হাজার ভারতীয় এবং ৯০০ জনের বেশি বিদেশি নাগরিককে যুদ্ধ বিধ্বস্ত ইয়েমেন থেকে উদ্ধার করেছিল। তাঁরা প্রধানমন্ত্রী মোদী এবং বিদেশমন্ত্রী সুষমা স্বরাজকে ধন্যবাদ জানাচ্ছেন, সেই ক্লিপিং-ও ভিডিওতে রয়েছে।
প্রসঙ্গত, স্ত্রী টুইঙ্কল মোদী সরকারের কট্টর সমালোচক হলেও অক্ষয়ের সঙ্গে সরকারের সুসম্পর্কই রয়েছে। অক্ষয় বিজেপি সভাপতি অমিত শাহের সঙ্গে সম্প্রতি দেখা করার পর চর্চা শুরু হয়েছিল, ‘এয়ারলিফ্‌টে’র নায়কই ‘ইনক্রেডিবল ইন্ডিয়া’র দূত হবেন কি না! অক্ষয় নিজেও সেই ইচ্ছা প্রকাশ করেছিলেন।